text: El-selskaber byder på Stofa
  21 maj 2010 kl. 09.38
  El-selskaberne vil byde på Telia Stofa A/S i Horsens for at forstærke deres salg af fibernettet.
  Stofa har siden 1995 været ejet af Nordens største teleselskab, Telia Sonera, men nu vil svenskerne skille sig af med selskabet.
  Telia Sonera satser benhårdt på mobiltelefoni, så bredbåndsforretningen i Horsens falder uden for hovedforretningen.
  15 el-selskaberne har oprettet et fælles salgsselskab, WAOO, og dette selskab er interesseret i at byde på Stofa i konkurrence med blandt andet norskejede Telenor.
  
  Vil slå TDC
  El-selskaberne ønsker at kapre kunder hos TDC, og her vil de 600.000 kunder hos Stofa for alvor bidrage til at hale ind på konkurrenten.
   
  Stofa forventer, at handlen falder på plads i løbet af sommeren. Salgsprisen bliver formentlig på omkring én milliard kroner.
  Stofa med hovedsæde i Horsens beskæftiger omkring 500 medarbejdere over hele landet.
  2009-regnskabet fra Telia Stofa viste en faldende omsætning - fra 1,037 millioner kroner til 1,024 millioner. Resultatet før renter og skat landede på 92 millioner kroner mod 112 millioner i 2008.
  